Swak diens en banier eindig in die hof – praag.co.za
Swak diens en banier eindig in die hof
Die selfoondiensverskaffer Cell C, wat ‘n kliënt met ‘n swak kredietrekort opgesaal het, het die hof genader daaroor.
‘n Banier wat na Cell C verwys as die mees nuttelose diensverskaffer in Suid-Afrika is glo “lasterlik en daarom onregmatig”, het die hooggeregshof in Johannesburg Woensdag gehoor.
Christopher Whittcuut, Cell C se regsverteenwoordiger, het dié redes aangevoer dat hul voormalige kliënt, George Prokas nie die banier wat Vrydag by die WorldWear-winkelsentrum op die hoek van Beyers Nauderylaan en Wilsonstraat in Fairland opgerig is, mag vertoon nie.
Die banier het gelui: “Die mees nuttelose diensverskaffer in SA – Cell C Sandton City. Cell C se Riaan van Rooyen, ‘franchisebestuurder’ 084-XXX-XXXX sê sy naamlose ‘uitvoerende hoof’ weier om die kliënt by te staan!!”.
Die hof het gehoor dat daar in 2013 ‘n dispuut tussen Prokas en Cell C ontstaan het nadat hy ŉ selfoonkontrak vir sy seun uitgeneem het. Die foon se toegekende nommer het egter aan ŉ ander persoon behoort en is deur die persoon gebruik. Dié persoon het ŉ rekening van nagenoeg R5 000 gehad. Prokas het die debietorder vir die foon in Oktober verlede jaar gekanselleer.
Prokas het vroeg in 2014 ‘n motor probeer koop waarna hy verneem dat hy as ŉ slegte skuldenaar gelys is weens die R5 000 wat nie betaal is nie. Hy het Cell C genader om die situasie te probeer oplos maar teen einde Oktober was daar nog geen vordering nie.
Die banier is oor die naweek geskend en lui nou: “Die mees bruikbare diensverskaffer in SA soos ervaar via Cell C Sandton City. Ons is lief vir Cell C.”
Whittcutt het gesê hoewel die banier se bewoording verander is, dit steeds daar hang. “Hy wil dit weer opsit soos wat dit oorspronklik was, sonder mnr Van Rooyen [die franchisebestuurder] se besonderhede. Indien die interdik nie toegestaan word nie, is dit presies wat hy gaan doen.”
Uitspraak word na verwagting Donderdag gelewer.
Skrywer praagGepubliseer op 13 November 2014 Kategorieë Nuus, Suider-AfrikaSleutelwoord banier, Cell C, krediet, selfone, skuld, swak diens
Vorige Vorige artikel: Media24 adverteer afwykings as nuuswaardig
Volgende Volgende artikel: ‘Grondgryp in Pretoria is wettig’